може да внася безмитно алуминий, докато европейските дружества трябва да плащат 7 % мито върху вноса на алуминий.
 (37)
 Нормалната стойност, определена въз основа на цените на вътрешния пазар и/или на разходите на производителите от държавата аналог, трябва да бъде сравнена с експортните цени на китайските производители, а не с разходите на промишлеността на Съюза. Поради това потенциалната разлика между митата върху суровините, приложими в държавата аналог и в Европейския съюз, не е от значение. Във всеки случай Комисията установи, че няма съществена разлика между Турция и КНР по отношение на митата върху вноса на алуминий. Поради това твърдението трябваше да бъде отхвърлено.
 (38)
 За да проучи всички възможности за подбора на подходяща държава аналог, Комисията уведоми официалните представителства на Турция, Тайланд, Индонезия, Тайван, Корея и Малайзия (8) за започването на преглед с оглед изтичане на срока на действие на мерките и поиска от тях да информират Комисията за известни производители на колела в техните държави. Искания за оказване на съдействие бяха изпратени до всички известни производители в тези държави. С изключение на двама турски производители износители нито един друг производител не предложи да окаже съдействие.
 (39)
 Съгласно наличната информация Турция разполага с втория по големина обем на производството на колела от алуминий сред потенциалните държави аналог и със задоволително равнище на конкуренция на вътрешния си пазар (9). Производственият метод на двамата турски производители е бил сходен с този на производителите износители в КНР. Освен това продуктовата гама на турските производители на турския вътрешен пазар е била сравнима с продуктовата гама на продажбите за Съюза, реализирани от китайските производители износители.
 (40)
 С оглед на изложеното по-горе и при липсата на други коментари Комисията стигна до заключението, че Турция е подходяща държава аналог по смисъла на член 2, параграф 7, буква а) от основния регламент.
 б) Нормална стойност
 (41)
 Информацията, получена от двамата оказали съдействие производители износители в държавата аналог, бе използвана като основа за определяне на нормалната стойност.
 (42)
 В съответствие с член 2, параграф 2 от основния регламент Комисията най-напред проучи дали общият обем на продажбите на сходния продукт на вътрешния пазар на независими клиенти от страна на оказалите съдействие производители в държавата аналог по време на разследвания период в рамките на прегледа е бил представителен. За тази цел общият обем на техните продажби бе сравнен с общия обем на разглеждания продукт, изнасян за Съюза от всеки един от включените в извадката китайски производители износители. На тази основа бе установено, че сходният продукт е бил продаван в представителни количества на турския вътрешен пазар.
 (43)
 На второ място, Комисията идентифицира видовете на продукта, продавани на вътрешния пазар от производителите в държавата аналог, които са били идентични или пряко съпоставими с видовете, продавани за износ за Съюза от включените в извадката китайски производители износители. Тя сравни, въз основа на вида на продукта, обема на продажбите на турския пазар с обема на износа за Съюза от всеки от включените в извадката китайски производители износители. Сравнението показа, че по-голямата част от видовете на продукта са били продавани в представителни количества в Турция (10).
